**ПРОЕКТ**

**ПРАВИЛА ЗА ГЛАСУВАНЕ ЧРЕЗ ПЪЛНОМОЩНИК**

**НА ОБЩИТЕ СЪБРАНИЯ НА АКЦИОНЕРИТЕ НА**

**„БЪЛГАРСКИ ТРАНСПОРТЕН ХОЛДИНГ“ АД**

1. **ИЗИСКВАНИЯ КЪМ ПЪЛНОМОЩНИТЕ**

Чл. 1. Всеки акционер може да упълномощи което и да е физическо или юридическо лице да участва и да гласува в Oбщото събрание от негово име. Писменото пълномощно трябва да е за конкретното Oбщо събрание, да е изрично, да е подписано саморъчно от упълномощителя, да е нотариално заверено и да посочва най-малко: данните за акционера и пълномощника; броя на акциите, за които се отнася пълномощното; дневния ред на въпросите, предложени за обсъждане; предложенията за решения по всеки от въпросите в дневния ред; начина на гласуване по всеки от въпросите, ако е приложимо; дата и подпис.

Чл. 2. „Български транспортен холдинг” АД изготвя и предоставя образец на писменото пълномощно за всяко конкретно Общо събрание на акционерите, заедно с материалите за Общото събрание или при поискване след свикването му. Образецът на пълномощно е на разположение на хартиен носител на адреса на седалището на „Български транспортен холдинг” АД – гр. Пловдив, бул. „Христо Ботев” 82, ет. 5, както и на интернет страницата на дружеството, на адрес: [www.bthold.com](http://www.bthold.com).

Чл. 3. В случаите, когато в пълномощното не е посочен начинът на гласуване по отделните точки от дневния ред, в него трябва да се посочи, че пълномощникът има право на преценка дали и по какъв начин да гласува.

Чл. 4. Ако упълномощителят е юридическо лице, то пълномощното следва да бъде подписано от законния представител (законните представители, ако са повече от един и представляват заедно) на юридическото лице.

Чл. 5. Удостоверението за търговска регистрация, както и пълномощното за представителство в Общото събрание на акционерите, издадени на чужд език, трябва да бъдат съпроводени с легализиран превод на български език, в съответствие с изискванията на българското законодателство. При несъответствие между текстовете, за верни се приемат данните в превода.

Чл. 6. Преупълномощаването с правата по чл. 116, ал. 1 от Закона за публично предлагане на ценни книжа, както и пълномощното, дадено в нарушение на правилата по чл. 116, ал. 1, е нищожно.

Чл. 7. Предложението за представляване на акционер или акционери с повече от 5 на сто от гласовете в Общото събрание трябва да бъде публикувано в централен ежедневник или изпратено до всеки акционер, за който то се отнася. Предложението съдържа най-малко следните данни: дневния ред на въпросите, предложени за обсъждане на общото събрание, и предложенията за решения по тях; покана за даване на инструкции от акционерите относно начина на гласуване по въпросите от дневния ред; изявление за начина, по който ще гласува предложителят по всеки от въпросите от дневния ред, ако приелият предложението акционер не даде инструкции относно гласуването.

1. **ИДЕНТИФИЦИРАНЕ И РЕГИСТРАЦИЯ НА ПЪЛНОМОЩНИЦИТЕ**

Чл. 8. На основание чл. 36, ал. 2, т. 1 от Устава на дружеството, пълномощниците, представляващи повече от 500 (петстотин) акции, са задължени да представят оригиналните си пълномощни в деловодството на дружеството – гр. Пловдив, бул. „Христо Ботев” 82, ет. 5, стая 505, в работни дни от 09:00 до 12:00 часа и от 14:00 до 16:00 часа, не по-късно от 2 (два) работни дни преди откриването на Общото събрание.

Чл. 9. “Български транспортен холдинг” АД дава възможност на акционерите да изпращат пълномощни и по електронен път. Дружеството ще получава по електронен път и ще счита за валидни пълномощни, изпратени в срок до 16:00 часа на последния работен ден преди датата на Общото събрание на акционерите, а за пълномощниците, представляващи повече от 500 (петстотин) акции до 16:00 часа, не по-късно от не по- късно от 2 (два) работни дни преди откриването на Общото събрание, при спазване на следните изисквания: изпращане посредством електронно съобщение на адрес: office@bthold.com, съдържащо сканирано копие на нотариално заверено пълномощно по образец, предоставен от “Български транспортен холдинг” АД. Пълномощното следва да е изпратено от електронната поща на упълномощителя и да е подписано с универсален електронен подпис от упълномощителя, по смисъла на Закона за електронния документ и електронния подпис.

Чл. 10. Пълномощниците на акционери юридически лица представят при регистрация за участие в Общото събрание на акционерите документ за самоличност и писмено изрично нотариално заверено пълномощно, издадено за конкретното Oбщо събрание от законния представител на дружеството и отговарящо на изискванията на Закона за публично предлагане на ценни книжа и Наредбата за минималното съдържание на пълномощно за представителство на акционер в Общото събрание на дружество, чиито акции са били предмет на публично предлагане.

Чл. 11. Пълномощниците на акционери физически лица представят при регистрация за участие в Общото събрание на акционерите документ за самоличност и писмено изрично нотариално заверено пълномощно, издадено за конкретното Oбщо събрание и отговарящо на изискванията на Закона за публично предлагане на ценни книжа и Наредбата за минималното съдържание на пълномощно за представителство на акционер в Общото събрание на дружество, чиито акции са били предмет на публично предлагане.

Чл. 12. Ако при регистрация за участие в Общото събрание на акционерите бъдат представени повече от едно пълномощно, издадени от един и същ акционер, валидно е по-късно издаденото пълномощно.

Чл. 13. Ако до започване на Общото събрание дружеството не бъде писмено уведомено от акционер за оттегляне на пълномощно, то се счита валидно.

1. **ПРАВИЛА ЗА ГЛАСУВАНЕ**

Чл. 14. Пълномощникът е длъжен да упражнява правото на глас в съответствие с инструкциите на акционера, съдържащи се в пълномощното.

Чл. 15. Пълномощникът може да представлява повече от един акционер в Oбщото събрание на дружество. В този случай пълномощникът може да гласува по различен начин по акциите, притежавани от отделните акционери, които представлява.

Чл. 16. Ако акционерът лично присъства на Oбщото събрание, издаденото от него пълномощно за Общото събрание е валидно, освен ако акционерът заяви обратното. Относно въпросите от дневния ред, по които акционерът лично гласува, отпада съответното право на пълномощника.

Чл. 17. В случаите на чл. 7, предложителят е длъжен да гласува на общото събрание на дружеството в съответствие с инструкциите на акционерите, съдържащи се в пълномощното, а ако такива не са дадени - в съответствие с изявлението по чл. 116, ал. 5, т. 3 от ЗППЦК. Предложителят може да се отклони от инструкции на акционерите, съответно от изявлението си относно начина на гласуване, ако: са възникнали обстоятелства, които не са били известни към момента на отправяне на предложението или подписването на пълномощните от акционерите; предложителят не е могъл предварително да иска нови инструкции и/или да направи ново изявление, или не е получил навреме нови инструкции от акционерите или ако отклонението е необходимо за запазване на интересите на акционерите.

Чл. 18. В устава на „Български транспортен холдинг” АД не е предвидена възможност Oбщото събрание на дружеството да използва кореспонденция или електронни средства за гласуване.